Մեր զորամասի հրամանատարն այդ ընթացքում ղեկավարում էր մեր խմբերի գործողությունները: Նա նաև ընկեր էր մեզ համար: Այդ օրերին ոչ հաց էր ուտում, ոչ քնում էր: Խնդրում էինք՝ «Հրամանատա՛ր, մի ժամ գոնե քնի՛ր, հանգստացի՛ր»: Եթե նա այդ օրերին ճշգրիտ, արագ որոշումներ չկայացներ, մեզ համար շատ ծանր կլիներ: Հպարտ եմ, որ նրա պես հրամանատար ունեմ: Հպարտ եմ, որ իմ շուրջը այսպիսի մարտական ընկերներ եմ ունեցել ու ունեմ: Պարտադիր չէ, որ մարդը մարմնով աժդահա լինի: Նրա ոգին պետք է բարձր լինի: Իմ շրջապատում այսպիսի շատ տղաներ կան: Անուններ չեմ կարող տալ, բայց հատկապես մերձամարտում հրաշքնե՜ր էին գործում: